DOI: 10.14457/tu.the.2017.1577
title: การบริหารสื่อออนไลน์เพื่อการเกษตรแบบยั่งยืน

description: การวิจัยเรื่อง การบริหารสื่อออนไลน์เพื่อการเกษตรแบบยั่งยืน เป็นการวิจัยเชิงคุณภาพ (Qualitative Research) ครั้งนี้มีวัตถุประสงค์ 1. เพื่อศึกษาการบริหารสื่อออนไลน์เพื่อการเกษตรแบบยั่งยืน โดยศึกษานโยบาย กระบวนการปฏิบัติงานและการพัฒนา รวมไปถึงอุปสรรคในการพัฒนาสื่อออนไลน์ 2. เพื่อศึกษากระบวนการขับเคลื่อนของสื่อออนไลน์เพื่อพัฒนาการเกษตรแบบยั่งยืน 3. เพื่อศึกษาแนวโน้มการบริหารสื่อออนไลน์เพื่อการเกษตรแบบยั่งยืนในอนาคต โดยจะใช้วิธีการสัมภาษณ์เชิงลึก (in-depth interview) ในรูปแบบกึ่งทางการ โดยจะทำการสัมภาษณ์โดยตัวผู้วิจัยเองเพื่อให้ได้ข้อมูลที่เป็นความคิดเห็นอย่างครบถ้วนผลการศึกษาพบว่า นโยบายในการบริหารสื่อออนไลน์ผู้บริหารของทั้งสองเว็บไซต์ให้ความสำคัญกับสื่อออนไลน์เป็นช่องทางที่สำคัญในการที่จะสื่อสารไปยังกลุ่มเกษตรกรและผู้บริโภคได้ในเวลาเดียวกัน ทั้งนี้การใช้สื่อออนไลน์เข้ามาช่วยยังเป็นอีกช่องทางหนึ่งที่มีประสิทธิภาพในการทำการตลาดออนไลน์ เพื่อให้เกิดชุมชนทางการเกษตรและชุมชนของผู้บริโภค เกิดการเชื่อมโยงกันระหว่างสองกลุ่มนี้และเกิดการซื้อขายโดยที่ไม่จำเป็นต้องมีพ่อค้าคนกลางอีกต่อไป ให้ผู้บริโภคสามารถติดต่อสื่อสารเกษตรกรได้โดยตรง เกิดการซื้อขายสินค้าทางการเกษตรที่สะอาด ปลอดภัย และส่งตรงจากผู้ผลิตสินค้าทางการรเกษตร สามารถเข้าถึงซึ่งกันและกันได้สะดวกขึ้น ในส่วนของกระบวนการปฏิบัติงานและการพัฒนาสื่อออนไลน์นั้น แต่ละเว็บไซต์ให้ความสำคัญกับขั้นตอนการออกแบบเว็บไซต์ เนื่องจากผู้ที่ใช้บริการสื่อออนไลน์แต่ละกลุ่มมีพื้นฐานและทักษะการใช้งานที่แตกต่างกัน ดังนั้นการออกแบบสื่อออนไลน์จึงมีความจำเป็นอย่างยิ่งที่ผู้ออกแบบสื่อออนไลน์จะต้องคำนึงถึงศักยภาพของการใช้งานจริงที่จะสามารถเอื้อต่อทุกกลุ่มผู้ใช้งานตั้งแต่ขั้นตอนของการวางแผนออกแบบโครงสร้างและการทำงานเว็บไซต์ เพื่อให้สามารถเข้าถึงและใช้งานง่าย แต่ยังคงความเป็นเอกลักษณ์ของสื่อแต่ละตัวอยู่ในด้านการบริหารงานด้านบุคลากรนั้น สื่อออนไลน์ทั้งสองเว็บไซต์แบ่งบุคลากรในการทำงานออกเป็น 2 ลักษณะ คือการบริหารบุคลากรภายใน และการบริหารบุคลากรโดยการจัดจ้างภายนอกผู้บริหารสื่อออนไลน์ทั้งสองได้ให้ความเห็นที่ตรงกันถึงระบบการบริหารงานที่จะเป็นลักษณะของกลุ่มคนกลุ่มเล็กที่ทำงานร่วมกันตั้งแต่ต้นและทำการแบ่งหน้าที่ตามความถนัดของแต่ละบุคคล เพื่อร่วมกันขับเคลื่อนธุรกิจในภาพรวมให้สามารถดำเนินต่อไป และพึ่งพาปัจจัยภายนอกให้น้อยที่สุดเพื่อใช้ทรัพยากรบุคคลให้คุ้มค่าและลดปัญหาทางด้านต้นทุนในการจ้างงานด้านการตลาดนั้นได้มีการทำการตลาดออนไลน์โดยใช้เครื่องมือจากกูเกิ้ล (Google) ได้แก่ การใช้ Google Adwords และ การสร้างเทคนิคปรับแต่งหน้าเว็บไซต์ให้ติดอันดับการค้นหาของโปรแกรมค้นหาบนอินเตอร์เน็ต (SEO - Search Engine Optimization) โดยในอนาคตจะมีการพัฒนาส่วนของแอปพลิเคชั่นเพื่อเป็นอีกเครื่องมือหนึ่งในการทำการตลาดด้วย อุปสรรคในการผลิตสื่อออนไลน์เพื่อการเกษตรแบบยั่งยืนนั้นจะเกิดจากปัจจัยทั้งภายนอกและภายใน ทั้งนี้อุปสรรคจะเป็นเรื่องเงินทุน บุคลากร ปัญหาด้านการวางสินค้าเพื่อจัดจำหน่าย และปัญหาการเข้าถึงพฤติกรรมของเกษตรกรและผู้บริโภคในกระบวนการขับเคลื่อนสื่อออนไลน์เพื่อการเกษตรแบบยั่งยืนนั้นจะประกอบไปด้วยกลุ่มบุคคลซึ่งเป็นปัจจัยหลักที่มีส่วนทำให้สื่อออนไลน์เพื่อการเกษตรสามารถขับเคลื่อนต่อไปได้อย่างยั่งยืน ได้แก่ กลุ่มเกษตรกร กลุ่มผู้บริโภค และกลุ่มผู้สนับสนุน ซึ่งกลุ่มบุคคลแต่ละกลุ่มนี้จะมีความสัมพันธ์ในลักษณะของการเป็นผู้สนับสนุนและเป็นส่วนหนึ่งของวงจรการขับเคลื่อนสื่อออนไลน์เพื่อการเกษตรแบบยั่งยืนโดยมีบทบาทหน้าที่ที่แตกต่างกันออกไป ทั้งนี้เพื่อสร้างความสมดุลทางเศรษฐกิจ สังคม สิ่งแวดล้อมและระบบนิเวศ ทำให้เกษตรกรสามารถมีวิถีชีวิตที่พึ่งพาตนเองได้ สามารถพัฒนากระบวนการผลิตและพัฒนาคุณภาพชีวิต เป็นแหล่งอาหารปลอดภัยที่ผู้บริโภคสามารถตรวจสอบที่มาได้ เข้าถึงง่าย และสามารถตอบสนองในด้านธุรกิจให้กับผู้สนับสนุนได้อย่างยั่งยืนด้วยผลการศึกษาด้านแนวโน้มในการบริหารสื่อออนไลน์เพื่อการเกษตรแบบยั่งยืน พบว่า แนวทางการพัฒนาและบริหารสื่อออนไลน์เพื่อการเกษตรแบบยั่งยืนนั้นมีความจำเป็นที่จะต้องพิจารณาควบคู่ไปกับแนวโน้มของการเปลี่ยนแปลงของเทคโนโลยีการสื่อสาร ทั้งนี้ผู้บริหารทั้งสองเว็บไซต์คาดการณ์ว่าในอนาคตควรจะต้องมีการสร้างและพัฒนาคลังความรู้ด้านการเกษตรเพื่อเผยแพร่ความรู้สู่ผู้สนใจและพร้อมที่จะเปิดโอกาสให้มีการแลกเปลี่ยน แบ่งปันองค์ความรู้ที่เป็นประโยชน์ทั้งแก่ฝ่ายเกษตรกรและผู้บริโภคที่ทั่วถึงมากขึ้นเพื่อพัฒนารูปแบบของเทคโนโลยีเพื่อตอบสนองพฤติกรรมของผู้บริโภคในอนาคต